Portal: Alternativ behandling

**Rolf Bjarne Martin Luneng** (født 29. januar 1950) er en norsk lege og alternativ behandler.

Luneng er mest kjent for å ha drevet den alternative klinikken Norsk Borreliosesenter i Nydalen i Oslo. Senteret ble åpnet i 2011 med Fabian Stang som snorklipper. Behandlingen ved senteret var basert på et konsept utarbeidet av den amerikanske interesseorganisjonen International Lyme And Associated Diseases Society (ILADS), med en hypotese om at flåttbårne borreliabakterier kan overleve standard antibiotikakurer og forårsake kroniske og invalidiserende plager. Til å stille diagnosen kronisk borreliose benyttet klinikken usertifiserte tester fra et tysk laboratorium. De fleste av Lunengs pasienter ble satt på langvarige antibiotikakurer, den mest kjente av disse var eventyreren Lars Monsen.

Statens helsetilsyn mente at behandlingen Luneng ga sine pasienter ikke hadde effekt mot borreliose, og at den i tillegg var farlig, både for den enkelte pasient og i et folkehelseperspektiv relatert til antibiotikaresistens. I 2013 vedtok de å delvis tilbakekalle Lunengs legelisens, med den konsekvens at han bare kunne arbeide under tilsyn av en annen lege. Vedtaket var begrunnet i at tidligere utstedt advarsel om å endre behandlingspraksis ikke var blitt tatt til følge, dette relaterte seg til blant annet utskriving av medikamenter etter konsultasjoner per telefon. Avgjørelsen høstet applaus i fagmiljøet, men ble mottatt med fortvilelse hos Lunengs pasienter.

Inndragelsen av Lunengs lisens medførte at Norsk Borreliosesenter måtte stenge. Året etter ble senteret også begjært konkurs av en tidligere ansatt som ikke hadde fått utbetalt lønn siden senteret ble stengt. Mange av Lunengs pasienter fortsatte sin behandling på klinikker i utlandet.

Luneng klaget på avgjørelsen fra Statens helsetilsyn om inndragning av hans legelisens, og kalte det for et grovt overtramp og et brudd på Helsinki-deklarasjonen. Klagen førte ikke frem, og det ble i stedet samlet inn penger blant pasientene som mente seg rammet av kronisk borreliose, disse skulle gå til et søksmål Luneng ville anlegge mot den norske stat. Søksmålet førte imidlertid ikke frem.

I tillegg til sin legepraksis har Luneng også drevet med alternative behandlingsmetoder som homeopati, naturmedisin og hårmineralanalyse.

Se også
-------

* Flåttbårne sykdommer

Referanser
----------

1. ↑  «Er det ikke så nøye?». *Aftenposten*. 3. desember 2012.
2. ↑  «Lars Monsens leserinnlegg: Jeg drar til Tyskland!». *VG*. 16. september 2013.
3. ↑  «Ga pasient livsfarlig tuberkulosemedisin etter flåttmistanke». *NRK*. 31. juli 2015.
4. ↑  «Monsens flåttlege fratas autorisasjonen». *VG*. 2. september 2013.
5. ↑  «Vedtak om tilbakekall av autorisasjon som lege – tilsagn om begrenset autorisasjon». *Statens helsetilsyn*. 2. september 2013.
6. ↑  «Flåttlege fratatt legelisens: Infeksjonslege: - Bra Luneng ble stoppet». *VG*. 3. september 2013.
7. ↑  «- Skandale at Luneng mister lisens». *VG*. 18. september 2013.
8. ↑  «Norsk Borreliose Senter stenger dørene». *VG*. 13. september 2013.
9. ↑  «Flått-senter begjært konkurs». *E24*. 2. september 2014.
10. ↑  «Lars Monsen etter omstridt behandling i Tyskland: - Det virker som om jeg er borrelia-fri». *VG*. 26. februar 2014.
11. ↑  «Luneng klager inn tilbakekallelse av legelisens». *VG*. 30. september 2013.
12. ↑  «Rolf Luneng: - Jeg straffes som en «halvkriminell» lege». *VG*. 6. september 2013.
13. ↑  «Kontroversiell lege kjemper videre». *Haugesunds Avis*. 21. juni 2014.
14. ↑  «Sko-støtte til borreliose-lege». *Dagens Medisin*. 5. september 2016.
15. ↑  «Luneng tapte søksmål mot staten». *Flåttsenteret*. 28. juni 2017.
16. ↑  «- Lytt til kroppen». *Fremover*. 4. november 1996.
17. ↑  «Analyserer håret for å gi kostråd». *Aftenposten*. 27. februar 2008.